Bhaktapur

Bhaktapur (nepali Bhadgaon – Risbyen, newar Khwopa – De Gudfryktiges By) er en by i Katmandudalen i Nepal. Administrativt er byen en del av Bhaktapur-distriktet, som ligger i sonen Bagmati i Sentralregionen. Byens folketall var i 2005 anslått til 76 890.

Bhaktapur er en av Nepals største og historisk viktigste byer. Sammen med Katmandu og Patan reknes den som et av hovedsetene for dalens fantastisk rike gamle kulturarv. Av disse 3 byene er Bhaktapur den som er best bevart og minst ødelagt av moderne riving og nybygging, trafikk og liknende.

Byen er et viktig sete for Katmandudalens gamle newarkultur. Den er full av minnesmerker fra denne kulturens storhetstid under Malla-dynastiet, da den i flere århundrer var sentrum i en sjølstendig bystat. Newarenes språk, tradisjoner, religion og håndverk står også sterkt her.

Politisk har Bhaktapur fra slutten av 1970-tallet vært dominert av Nepal Mazdoor Kizan Party, et kommunistparti som står sterkt her, men ellers ikke har klart å oppnå langvarig sterk innflytelse utafor Bhaktapur.

NMKPs karismatiske leder Narayan Man Bijukche, alias kamerat Rohit, har fra 1991 representert Bhaktapur-distriktet i parlamentet.

Eksterne lenker
 Kart over Bhaktapur

Byer i Nepal
Nepalsk kultur